రంగుపడుతోంది..!
-  చైనా మాల్‌తో వెలవెలబోతున్న దేశీయ సరుకు
-  తక్కువ ధరలే ఆకర్షణ మంత్రం
-  రంగు కోల్పోతున్న రూ.15,000 కోట్ల 'హోలీ' పరిశ్రమ !
నవతెలంగాణ, వాణిజ్య విభాగం: రంగుల పండుగ హోలీ దేశ వ్యాప్తంగా అందరికీ ఆనందాన్ని పంచుతున్నప్పటికీ.. ఈ పండుగే జీవనోపాధిగా బతుకులీడుస్తున్న కుటుంబాలకు మాత్రం అంతులేని ఆవేదననే మిగులుస్తోంది. ఇందుకు ప్రధాన కారణం చైనా నుంచి ఇబ్బడిముబ్బడిగా దిగుమతవుతున్న రసాయన రంగులు, పిచికారీలు, బెలూన్‌లే. ఇవే వీరి పొట్టకొడుతున్నాయి. ప్రతియేటా చైనా నుంచి దిగుమతి అవుతున్న హోలీ సరుకు ప్రతియేటా అంతకంతకు పెరిగిపోతోంది. హోలీని ఘనంగా జరుపుకొనే ఉత్తర ప్రదేశ్‌, రాజస్థాన్‌, మధ్య ప్రదేశ్‌, గుజరాత్‌ రాష్ట్రాల మార్కెట్లలో 75 శాతం హోలీ సరుకు చైనా నుంచి దిగుమతై వచ్చిందే కనిపిస్తోంది. దీంతో దేశీయ తయారీదారుల పరిశ్రమలు బోరు మంటున్నారు.
ధరల్లో వ్యత్యాసమే ముంచుతోంది..
 చైనా నుంచి దిగుమతై వస్తున్న సరుకు మన దేశంలో తయారవుతున్న హోలీ సరకు ధరలకు దాదాపు 55 శాతం మేర తేడా కనిపిస్తోంది. ఎక్కువ మంది వినియోగదారులు తక్కువ ధరలకు లభించే సరుకు వైపు దృష్టి సారిస్తున్నారని అసోచామ్‌ తెలిపింది. దేశ వ్యాప్తంగా దాదాపు 5000 మంది రంగుల తయారీ దారులు దేశీయ హోలీ అవసరాల నిమిత్తం 500 టన్నులకు పైబడి 'గులాల్‌'ను ఉత్పత్తి చేస్తుంటారు. దీనికి తోడు రంగుల పిచికారీలు, ఇతర హోలీ టార్సు తయారీ, వాటి మార్కెటింగ్‌లను కలుపుకుంటే సుమారు 10-15 లక్షల మంది హోలీ పండగనే ఆధారంగా చేసుకొని జీవనం సాగిస్తున్నట్లు గణాంకాలు చెబుతున్నాయి. ప్రతి యేటా హోలీ రంగులు, ఇతర అసరమైన సామగ్రికి చెందిన పరిశ్రమ ఉమ్మడిగా ఏడాదికి 20 శాతానికి పైబడి వృద్ధిని నమోదు చేస్తున్నాయి. పరిశ్రమ వర్గాల అధ్యయనం మేరకు ఈ పరిశ్రమ విస్తృతి రూ.15000 కోట్ల పైమాటే. ఎక్కువ మంది రసాయనాలతో తయారు చేసిన రంగుల పట్ల ఆసక్తి చూపుతున్నప్పటీ.. సహజసిద్ధంగా తయారు చేసిన రంగులకు కూడా ఏ యేటికాయేడు డిమాండ్‌ పెరగుతూనే వస్తోంది. ఈ విభాగం విక్రయాలు దాదాపు రూ.5000 కోట్లను దాటేస్తున్నాయి.
మీ స్నేహితులకు రికమెండ్ చెయ్యండి